
Ovim djelcem želimo da ukratko prikažemo Slanjanima i 
široj javnosti prošlost dragog i slavnog mjesta Slano. Ovo djelce 
nije nikakova naučna radnja nego uglavnom zbirka istorickih doga¬ 
đaja što su zapisani u različitim povijesnim djelima. 

Ugodna nam je, posebno , dužnost izraziti zahvalu g. prof. 
Blažu Madjer koji je mnogo potpomagao pri izrađivanju i sabiranju 
građe za ovo djelo. 


Uskrsa 1935 

Naselje u Slanskoj uvali seže veoma daleko u prošlost. Sa 
velikom vjerojatnošću možemo tvrditi da je ono postojalo još za 
vrijeme samostalnosti starosjedilačkih Ilira 1 ), dakle svakako par 
stoljeća prije Krista. Za ovo nam svjedoče različiti predmeti iz 
onoga doba (uresi, novci, a nešto i oružje) na koje se nailazilo 
mnogo u čitavoj okolici Slanoga. Tako se u Slanomu našlo ilirskih 
novaca u mjesnom predjelu Nerezi 2 ). U blizini ove uvale na mjestu 
današnjih sela Ošlje i Smokovljani bile su onda dvije ilirske varoši. 
No za naseljenost Slanske uvale, osim ovoga što dokazuje napu- 
čenost uopće ovoga kraja, mnogo nas uvjerava također i zanimanje 
primorskih Ilira. Krepka tijela i duha uvijek spremna da ispolji 
svoju snagu Iliri su bili poznati nadaleko kao strašni gusari. Nji¬ 
hove su galije dugo vremena bile strah i trepet za trgovačke lađe 


D Ovaj veliki narod zapremao je nekoć čitav zapadni dio Balkanskog Polu¬ 
otoka. Zajedničke državne organizacije nije imao, već se dijelio na mnoga samostalna 
plemena. Kraj uz more od rijeke Vojuše (u Albaniji) do Neretve nastavali su Ardiejci. 
Danas možemo, kako misle mnogi naučenjaci, naći traga ilirskomu narodu kod jednog 
dijela Šćipetara u Albaniji. 

2 ) Pokojni P. Ortolani, nekadašnji nadcestar u Slanomu, imao je ilirskih sre¬ 
brnih novaca koji su nađeni u Nerezima. Kod nekog trgovačkog putnika vidjeli smo 
također ilirskih novaca kupljenih u Slanomu. 

moćnoga Rima i bogate Grčke. U ovom zanimanju, nema sumnje, 
da im je naša uvala svojim prikladnim smještajem služila kao 
bogodano »krovište; osobito su se u Brnjakovu gusarske brzo- 
plovke rado skrivale. Iliri, dakle, udariše temelje svim kasnijim 
naseljima u ovoj uvali. 

U trećem vijeku prije Krista osnovale Ardiejci prvu nama poznatu 
ilirsku državu. Protezala se uz primorje od epirskih međa do Neretve, a 
u unutarnjost sve do današnjeg Kosova polja. Vladar joj je bio Agron. 
Ujedinjeni, i time snažniji, počeše sada Iliri nemilice da progone i pli¬ 
jene lađe po moru ne ostavljajući u mdru ni grčkih kolonija kojih je 
bilo i po našim otocima. Ova njihova razuzdanost dođe do vrhunca za 
vladanja lijepe Teute, žene i nasljednice kralja Agrona. U raskošnom 
životu i u zabavi sa svojim velikašima Teuta se nije nimalo obazirala 
na grčke i rimske pritužbe da ukroti malo svoje obijesne podanike. Kad 
nije ništa pomagalo, pošalje rimski senat kraljici svoja dva poslanika, 
braću Gaja i Luci ja Kuranoija. Teuta ih zlovoljno primi i odgovori na 
njihove pritužbe, da će nastojati što može, ali kraljevstvo ilirsko po obi¬ 
čaju da nema pravo priječiti pojedince u njihovu djelovanju. Rasrdivši 
se na ovo odvrati joj jedan od poslanika: »U Rimu je običaj da država 
štiti pravo i sigurnost pojedinca, i, tako nam bogova, mi ćemo učiniti da 
se ilirski običaji iz temelja isprave«. Nato oba Ijutita ostave ilirski dvor 
te se otisnu morem natrag u domovinu. Ohola Teuta međutim nije mogla 
dugo trpjeti ubod njihovih riječi a da im se ne osveti. Stoga pošalje za 
njima u potjeru svoje ljude koji ih stignu i ubiju. 3 ) Ovo je bio povod 
neizbježivog sukoba i s njime u vezi dolaska Rimljana u naše današnje 
krajeve. 

Čim se, naime, u Rimu saznalo za ovo zlodjelo, odmah su počele 
pripreme za navalni rat protiv Ilira. Nije prošla otada ni puna godina 
dana kad jie konzul C. Flavije dojedrio pred dalmatinsku obalu sa gole¬ 
mom mornaricom od dvije stotine lađa. Tada je, g. 229 pr. K., započeo 
prvi čin duga i neopisiva pokolja između dvaju naroda za prestiž na 
Jadranu. Borilo se puna dva vijeka; čitavo ovo vrijeme Rimljani su trebali 
svu ilirsku zemllju natapati krvlju dok su je mogli nazvati potpuno svo¬ 
jom. Bezprimjema je bila žilava borbenost kojom je ilirski narod branio 
svoj siromašni krš. Ali vojna sila Rima bijaše jača: ponosno pleme Ardie- 
jaea, nekoć gospodara čitavog Jadrana, bilo je zatjerano od osvajatelja 
u unutrašnjost, gdje je naposljetku malo po malo izumiralo među dinar¬ 
skim klancima. 

Poslije prvih bojeva u Dalmaciji Rimljani su počeli podizati 
svoje gradove, tako između ostalih i Naronu (danas Vid kod Met¬ 
kovića). Ovaj je grad bio sjedište norinske oblasti pod koju je 

3 ) Ovaj je događaj obradio u svojoj drami »Teuta« veliki Ilirac i jedan od 
osnivatelja Narodnog Kazališta u Zagrebu dr. Dimitrije r *'"~‘ i ter. 

pripadao i slanski okoliš. Na jugu od Narone bijaše drugi važni 
grad ove oblasti Epidaur 4 5 ) (danas Cavtat) sa kojim ga je spajala 
kopnena veza. Dugo se vremena naučenjaci nisu slagali, kuda je 
vodila ova cesta, jer joj se nije nalazilo traga uz more. Neki su je 
svodili preko Stoca na Bileg u Hercegovini, a odatle u Epidaur 
niječući tako opstanak primorske ceste na ovom dijelu. Međutim 
po kasnijim nalazima možemo sigurno tvrditi da je cesta — kao i 
ona od Salone do Narone — išla baš uz morsku obalu, po tome 
dakle i preko Slanoga. 0 koristi i važnosti cesta u rimsko doba 
neće nam trebati mnogo govoriti, ako uočimo, da su bile gotovo 
još više, nego što su danas željeznice. Stoga nije čudno da su 
Rimljani uz ceste na zgodnim položajima osnivali vojničke logore. 
Takav logor bijaše u Slanomu. 0 ) Još se i danas vide njegovi ostaci 
na brežuljku zvanom »Gradina«: krhotine opeka u gomilama i 
obrisi kućnih temelja. Pregledan pogled sa brežuljka na čitav 
kopneni i morski kraj činio je ovo mjesto sigurnim čuvarom kao 
trgovačkih karavana na onom dijelu ceste tako i rimskih galija 
u slanskom zaljevu. Osim vojničkog imao je ovaj logor i carinsko 
značenje, jer je bio na međi carinskoga područja. Radi toga nije 
pretjerano, ako kažemo, da je mogao brojiti i do tisuću ljudi po¬ 
sade, osobito za vrijeme carskog apsolutizma, dok je vojska bila 
jedini moćni stup te vlasti. Vojnici su vršili osim svoje stražarske 
službe i znatnu kulturnu ulogu: romanizirali su stanovništvo šireći 
latinski jezik. I ekonomski su podizali zemlju: gradili su i poprav¬ 
ljali ceste i mostove, gdjegdje obrađivali tlo i pekli opeke. Slanski 
vojnici su pekli opeke; zato nalazimo u položaju »Na Podima« 
svukud opeka u međama i gomilama. 6 ) U blizini logora bila je 
»konoba« (»conoba«), mjesto, gdje bi trgovci prodavali različitu 
robu. Ovdje su također bile nastanjene nezakonite žene i djeca 
logorskih vojnika, jer se ovi nijesu smjeli ženiti dok su bili u 
službi. Istom kad bi islužili 20—25 godina dobili bi otpust, a za 
nagradu uz novčani prilog država bi im dala komad zemljišta za 
osnivanje doma, obično nedaleko logora u kojemu su službovali. 
Na ovaj način nastala su uz logore naselja. Da je u Slanomu bilo 
naselje, dokazuju nam nijemi, ali nepobitni svjedoci, a to su sarko- 


4 ) Dva su mnijenja o osnutku Epidaura: jedni tvrde da su ga osnovali grčki 
iseljenici, a drugi to pripisuju Rimljanima. 

5 ) Na ovoj cesti, kako se misli, bijahu među ostalim logori još kod Neuma, pa 
Stona i jedan manji kod Ošlja. 

6 ) Kaže se da su Majkovci sagradili sve svoje peći sa opekama što su ih sa 
»Poda« nosili. I Slanjani su se također njima koristili. 

fazi, ostatak jednog kršćanskog groblja iz V vijeka poslije Krista. 7 ) 
Kad bi se istraživalo slandko zemljište, sigurno bi se našlo još 
ostataka toga davnog mjesta. Davalo mu se ime Pardua. 8 ) 

Kao nad Ilirijom slično je irimski orao bio raskrilio svoja krila i 
nad drugim zemljama: gotovo čitav u ono doba poznati svijet bijaše 
u njegovoj vlasti. Moć ratničkog Rimljanina dosegla je time svoj vrhu¬ 
nac, ali na nesreću nosila ije u sebi ujedno i klicu propasti. Razuzdan 
život, posljedica moći i bogatstva, slabio je sve više rimskog vojnika dok 
ga naposljetku nije posve onesposobio da se postavi sučelice svježem 
barbarskom ratniku. Talko su same unutarnje neprilike prostranog im¬ 
perija požurivale velike seobe narodnih masa koje su se, potiskivajući 
jedna drugu, spuštale sa sjevera zauzimljući danomice rimske krajeve. 
Dolaze Goti. Urugundi, Marlkomani, Huni i toliki drugi nebrojeni narodi: 
pojavljuju se i Slaveni. Ispunja se oma Gundulićeva: »Sreće kolo uokoli 
vrteći se ne prestaje: tko bje gori sad je doli, a tko doli gori ustaje«. 
Rimljani su bili pobijeđeni, a na njihovo mjesto došla su poludivljačka 
plemena i osnovala svoje nove države. 

Zapadni dio Balkanskog poluotoka zauzeše tokom šestog sto¬ 
ljeća slavenska plemena potiskujući Rimljane, rušeći njihove logore 
i naseobine. Ovom je zgodom i rimsko naselje u Slanomu stradalo. 

Slaveni u svojoj novoj domovini obrazovaše odmah oblasti 
(župe) po kojima su se i nazivali. U našem kraju imamo Zahum- 
ljane, pripadnike oblasti Zahumlje ili Humske Zemlje. 

Ova se oblast dijelila na devet omanjih župa: Stamtatia = Stonska 


7 ) Na ovo su groblje, odnosno na ove sarkofage, naišli u maju 1901 braća Baldo 
i Antun Smrđelj dok su kopali u baštini svoga rođaka Balda Sinrdelja kod fratarske 
crkve. Nađena su četiri sarkofaga i dva obična zidana groba. Na 30 jula iste godim* 
bili su svi grobovi otvoreni i kosti iz njih izvađene i prenesene u dvije skrinjice pod 
oltar franjevačke crkve. Ovome su činu prisustvovali također dubrovački biskup Mar- 
čelić, naš znameniti arheolog dr. Frano Bulić kao i tadanji načelnik slanski g. Lujo 
Milić. Dr. Bulić je tom zgodom pročitao natpis na jednom sarkofagu: Dep(ositio) 
et requies s(an)c(t)i ac venera(ndi) Anastasi pr(es)b(yteri) d(ie) V Id(us) Mart(ias), 
inđict(iones XV, post c(on)s(ulatum) Severini v(iri) c(larissimi). Kako vidimo u 
ovom je sarkofagu bio sahranjen kršćanski svećenik. Znači da je onda u Slanome 
morala biti prilična kršćanska općina. Ovo »sancti ac venerandi«, kako kaže dr. Bulić, 
ne znači da je pokojnik bio uistinu svetac: ovako se samo običavalo pisati na mnogim 
grobovima, osobito svećeničkim. O ovom nalazu, i s njime u vezi o rimskoj cesti 
Narona-Epidaur napisao je don Frane Bulić članak u znanstvenoj reviji »Bullettino 
di archeologia e storia đalmata [XXIV (1901)]. 

8 ) U napred spomenutom članku don Frane dano je ime slanskomu naselju 
Pardua. Ovo se ime primilo gotovo kao sigurni naziv ovog rimskog naselja. Međutim 
pred nedugo vrijeme štampao je g. prof. Antun Majer u »Nastavnom Vjesniku« br. 
1/2 g. 1934-5 svoju radnju u kojoj filološki dokazuje da je Pardua naziv za »prelaz« 
(»prevlaku«) po tome dakle za Ston, kako on misli. Tako ime slanskoga naselja u 
rimsko doba ostaje još uvijek sporno pitanje. 

okolica i Rat; Papana = Popovo polje (u ovu je župu spadalo Slano 9 ); 
Y abrsko = Gacko polije; Lucca — obje strane Neretve; Vellicca = Veljači 
uz pritok Trebižat; Gorijmila ili Gorska župa; Dubrana = Dobrane; 
Dabre = kotlina dalbarska; Broćna župa. Glavni grad Zahumlja, misli 
se, da je bio isprva Blagaj, iznad izvora rijeke Bune koja utiče u Nere¬ 
tvu, a kasnije Ston. Osim ovih bilo je i drugih varoši kao Gluminik, 
Mokro, Slano i Ošlje. Za gospodstva Hranića bijaše znamenit grad Vje- 
načac (na nevesinjislkom polju). Uz Neretvu su bili: Vratar, Novi, Kru- 
ševac i veliko trgovačko mjjesto i kolonija dubrovačka Driva, gdje je bilo 
spremište soli. 

Prvi nam poznati vladar Humske zemlje jest ‘knez Mihajlo Viševič. 
Iako on svojevoljno upravlja u ovim zemljama, ipak je sigurno da je 
priznavao suverenost hrvatskoga kralja. Ovu su vrhovnu vlast hrvatskih 
kraljeva priznavali i nasljednici Mihajlovi sve do pod konac X vijeka. 
Stoga je i mogao — kalko kaže B jelo vučić 10 ) — hrvatski kralj Stjepan 
Miroslav s kraljicom Margaritom oko sredine X vijeka darovati Dubrov¬ 
čanima zemlje od Grada do Orašca u Zahumljiu. 

Oko g. 990 proglasi se u Skadru dulkljanskim kraljem Ivan Vladimir 
i protegne svoju vlast na sjever do Neretve. U Zahiumlljiu postavi za na¬ 
mjesnika svoga strica Dragomiira. Malo je međutim njegova vlast trajala, 
jer imu sve zemlje otme bugarski car Sarnuel. Bugari su, kako ise čini, 
vladali sve do 1018 g., jer tada nalazimo Bizantince kao gospodare svih 
ovih zemalja. U Zahulmlju je za ovo vrijeme vladao kao namjesnik bizan¬ 
tinskoga cara domaći knez Ljutovid. Bizantinsko gospodstvo trajalo je 
nad Zahumljem do oko 1050 g. Tada priključi ovu zemlju svojoj državi 
Mihajlo, sin Stjepana Vojislava koji se bio odmetnuo od bizantinske vla¬ 
sti i osnovao kneževinu Dukljiu. Poslije Mihajla, kojega je papa Grgur 
VII počastio kraljevskim naslovom, vladali su Dulkljom: Bodin (1081— 
1100) i Juraj (1115). Za vladanja ovih kraljeva nastojali su raški župani 
da osvoje duikljansku državu. Kolikogod se vladari Duki je branili i stav¬ 
ljali pod zaštitu bizantinsku, ipak uspije županu Štovanu Nemanji da 
protjera slabog vladara Radoslava II i zavlada svim njegovim zemljama. 
Stevan u Zahumlju postavi za kneza sa sjedištem u Stonu svoga brata 
Miroslava. Ovo je bilo oko 1168 god. Poslije smrti Miroslava — kako 
kaže dubrovački historik Oribini — zemaljska vlastela protjeraju njegovu 
udovicu i (sina Andriju i proglase za vladara kneza Petra. Na ovoga 
krene Stefan Nemanjić, sin Stevana Neman je, sa svojim sinom Rađosla- 
vom da bi ga pokorio. U borbi ga zaista svlada i prisili na otstup te ga 


9 ) Slano je dobilo svoje sadašnje ime od Slavena. O postanku imena imamo u 
narodu legendu: Vozila se neka bosanska kraljica, koja bijaše vrlo krupna i teška, na 
more. Jahala je na kobili. Kad je došla na Zavalu na Popovu polju, posrnu joj kobila 
na sve četiri noge te se zavali. Odatle ime sela Zavala. Kad je došla na more, utjera 
kobilu da se napoji, ali ova ne htjede piti. Nato kraljica sama pokuša vodu pa zakriči: 
ij, ij, kako je slano! Tako ostade ime mjestu Slano. 

10 ) Dr. Z. Bjelovučić: Crvena Hrvatska i Dubrovnik, str. 16. 0 povijesti Za- 
humlja služili smo se sa više knjiga, tako osobito sa ovom i još sa knjigom Jireček- 
Radonić: Povijest Srba. 

ograniči na zemlju između Neretve i Cetine. Upravu u Zahumlju dobiju 
Radoslav i Miroslavov sin Andrija. Ovaj dobije stonsko i slansko pri¬ 
morje. God. 1237 odvoji za kratko vrijeme Zahuimlje iz raske vlasti 
hrvatski herceg Koloman. Poslije, oko 1240 g., bio je u ovim zemljama 
knezom Andrija. Imao je dva sina Bogdana i Rađoslava. Ovoga drugoga 
nalazimo g. 1254 kako se priznaje kletvenikom ugarsko-hrvatskog kralja 
Bele IV kad ovaj zanzimlje Bosnu i Zahuimlje. Koncem XIII i početkom 
XIV vi jelka gospodari u ovim stranama, vjerojatno se čini, bili isu Šubići, 
ban Pavao i njegov sin Mladen. Ovaj se zadnji sve do 1318 g. potpisuje: 
... domlinus totiius terrae Hllm« (gospodar čitave humske zemlje). Tada 
je opet ova oblast u vlasti srpskih vladara. Knez, koji vlada u ime srpskog 
kralja, zove se Nikola. Godine 1325 Zahuimlje osvaja bosanski ban Stjepan 
Kotromanic te ga pridružuje svojim bosanskim zemljama da bude sa¬ 
stavni dio kasnijeg bosanskog kraljevstva. 

Slano se spominje kao zahumska varoš. Mnogi zahumski ple¬ 
mići imali su ovdje svojih posjeda. Kasnije, za vrijeme kraljevstva, 
spominje se Hranislav Gjupanović u Slanome koji upravlja svim 
ovim krajevima u ime bosanskog kralja. Slano je bilo važno za 
trgovački promet sa unutrašnjosti, osobito poslije kad je Ston 1333 
godine prešao u dubrovačku vlast. Kraljica Jelena »Gruba«, žena 
Stjepana Dabiše, ukinula je na molbu Republike carinarnice pred 
Stonom na Maslini i u Slanomu godine 1397 na 13 svibnja. 11 Po 
ovome se vidi da je preko Slanoga vodio trgovački put, jer inače 
zašto bi bila carinarnica podignuta. U razdoblju od g. 1348—1367 
vladao je u Slanomu župan Sanko. Ovaj je morao Dubrovčanima 
biti veoma uslužan, jer ga Malo Vijeće više puta dariva različitim 
darovima kao dukatima, tkaninom ili tome sličnim. Tako smo našli 
da ga Malo Vijeće dariva 22 oktobra 1348. Na 5 februara 1358 g. 
odlučuje isto vijeće da mu pošalje dar prigodom vjenčanja njegova 
sina. ) 

Godine 1333 dobiju Dubrovčani kupnjom od bosanskog bana 
Stjepana Kotrcmanića Ston sa poluotokom Pelješcom. Otada go¬ 
spari živo nastoje na svaki način dobiti i slansko primorje tj. zemlje 
od Orašca do Stona i Imotice 13 ), da tako povežu po kopnu Grad sa 
novostečenim Ratom. Da bi svoj naum postigli, upotrebe svu svoju 
diplomatsku vještinu, što im konačno i uspije. Ipak odmah moramo 

11 ) Dr. Klaić, Povijest Bosne do propasti kraljevstva str. 208. 

12 ) Monumenta Ragusina, Libri reformatorum. 

13 ) Pod »Slansko primorje« mnogi su razumijevali zemlje od današnjeg Petrova 
Sela (onda Kurila) do Stona. Međutim, sigurno je, da su Dubrovčani mnogo prije 
imali u posjedu zemlje do Orašca. 

primijetiti, da se osim diplomacije morala Republika ovaj put 
latiti i mača da zavlada ovim krajem. 

Slansko primorje ili Nove Zemlje (prema »terrae novae« kako 
su nazvane u Zelenoj knjizi 14 ) darovao je Dubrovčanima još 1333 
godine car Dušan Silni kad je, smatrajući se gospodarom Zahumlja, 
od svoje strane ovima prodao Ston sa Ratom. 15 ) Faktični gospodar 
Zahumlja bosanski ban, kako znamo, ustupio im je samo Ston i Rat 
dok o slanskom primorju nije lit jeo ni čuti. Nešto stvarnije ugo¬ 
varanje o ovim zemljama počelo je za vrijeme boravka ugarsko- 
hrvatskoga kralja Sigmunda u Dubrovniku god. 1396. Za lijepi 
prijem i gostoprimstvo u Gradu kralj obeća Dubrovčanima ugoditi 
u ovom pitanju. 1 zaista, kako tvrdi historik Engel 16 ), Sigmund 
je održao riječ, jer je slijedeće godine naredio svome privrženiku 
moćnom bosanskom banu Hrvoju da pregovara sa Dubrovčanima. 
Hrvoje se međutim u to vrijeme iznevjeri Sigmundu i stupi u 
tabor njegova protivnika Ladislava Napuljskoga uz kojega je bio 
i bosanski kralj Ostoja. Tako s ove strane brzo propade Republici 
svaka nada. Moralo se sada pokušati izravno obratiti kralju Ostoji. 
U ovome im je sretno poslužila borba koju je Ostoja vodio sa svo¬ 
jim suparnikom Tvrtkom »Scurus«, nezakonitim sinom kralja 
Tvrtka I. Ostoja je u ovoj borbi bio posve materijalno iscrpen pa 
mu je novčana ponuda Dubrovčana dolazila kao jedini spas. Osim 
ovoga i ban Hrvoje je pomagao Republici, jer mu je majka bila 
Dubrovčanka iz vlasteoske kuće Luccari. Tako napokon uspije 
gosparima što su već odavna željeli: kralj im Ostoja u dogovoru sa 
svojim velikašima potvrdi poveljom g. 1398 okrug Primorje. 

Sretni što su dobili toliko željenu zemlju, Dubrovčani stvaraju 
odmah poslije zauzeća na glasovitoj sjednici Velikog Vijeća od 23 
maja 1399 prve zakonske odredbe za Primorje. 1 ') Onamo se šalje 


14 ) Zelena knjiga (Liber Viridis) sadrži sve senatske odluke u razdoblju od 
g. 1358—1462. 

15 ) Lukavi Dubrovčani kod kupovanja Stona obratili su se bili i na srpskog 
kralja Dušana koji je još uvijek isticao pravo na Zahumlje, premda je, kako znamo, 
čitava ova oblast osvojenjem prešla u bosanske ruke. 

16 ) Engel: Povijest dubrovačke republike. Preveo i dopunio kanonik Stojanović. 

17 ) Zapisnik ove sjednice počinje: »Od mnogo vremena dobre uspomene car 
Stefan, Imperator Rasciae, Serviae et Bulgariae«, bijaše podijelio Dubrovniku povla¬ 
sticu nad zemljama pram Stonu i Punti kasnije potvrđenu »per Regiam Maiestatem 
Hungariae«, ali uslijed različitih zapreka nisu mogle te zemlje doči u posjed Dubrov¬ 
niku. Pošto je ovaj Božjom milosti sad zapremio taj posjed poradi darovštine kralja 
i velmoža bosanskih »ad bonum statum et augumentum Civitatis et Communis Ra- 

gusii«.« Dr. K. Vojnovič: Sudb. ustr. dubr. rep., Rad 108 str. 164. O uređenju 

Primorja mnogo smo se služili ovom radnjom. 

knez sa jednim pučaninom kao kapetanom da upravlja u ovim 
zemljama i sudi u kaznenim i civilnim parnicama kao knez stonski 
i po običajima stonskim. 18 ) Za istrebljivanje patarena, kojih je 
bilo veoma mnogo u ovim krajevima, osniva se franjevački samo¬ 
stan u Slanomu. Sva se zemlja oduzimlje bosanskim plemićima 
te se dijeli po odboru za to naročito sastavljenom među dubro¬ 
vačku vlastelu; sa zemljom, dakako, dijelili su i kmetove. Kod ove 
podjele zemlju u Slanomu dobila je obitelj Gjona Gradića (Gra¬ 
di). 19 ) Među prvim odredbama bila je i jedna kojom se zabranjuje 
u Primorju gradnja zidanih kuća u kreću. Sve ovakove kuće, uko¬ 
liko su postojale, morale su biti srušene; samo država je mogla 
graditi kamene kuće u ovom kraju. 20 ) Dalje uređivanje Primorja 
ometu budući događaji koji, šta više, prisiliše Dubrovčane da ma¬ 
čem u ruci brane svoja ugovorom stečena prava u ovoj zemlji. 

Kad Dubrovčani ne htjedoše, naime, i nadalje da priznaju 
Ladislava Napuljskoga kraljem, Ostoja im se mislio osvetiti. (Vje¬ 
rojatnije se čini, da je Ostoja želio Dubrovčanima nametnuti svoju 
vrhovnu vlast.) Našao je bio nekoliko zadužene vlastele u Gradu, 
kojima je obećao kasnije upravu, da mu otvore u utanačenu noć 
gradska vrata. U Primorju je imao svojih pristaša bosanskih ple¬ 
mića, kojima su gospari oduzeli zemlje, pa se nadao da će u svojem 
naumu posve uspjeti. Ali Dubrovčani otkriju 10 marta 1400 g. ovu 
zavjeru i zavjerenike — njih četvoricu plemića — odmah smaknu. 
Primorsku pobunu krvavo uguše u boju kod Dobrstaka u Čepiku- 
ćima. Ovdje pogine vojvoda Novak Novaković rodom iz Trnovice. 
Nad grobom mu se diže veliki »štećik«, urešen štitovima i mače¬ 
vima. Još se spominju kao vođe ovih primorskih nezadovoljnika: 
Dobroslav, knez Stupe, Milković, knez Čepikuća, Radić, knez Tr¬ 
nove, Vlatković i Pavlović, knezovi Slanoga i Gredelj, knez Maj- 
kova. Mnogi plemići tada prebjegnu u Popovo polje odakle su na 


18 ) »Comes dictarum terrarum habet merum et liberum arbitrium et plenariam 
potestatem per dictas terras et villas, regendi, cognoscendi, procedendi et sententiandi 
ac condemnanđi in omnibus causis civilibus et criminalibus in totum et per totutn 
sicut comes Stagni in Stagno cuin consuetudinibus Stagni«. Liber Viridis c. 96. Ovi 
»običaji stonski« bile su odredbe koje je Vel. Vijeće izdavalo u pitanjima Stona i 
Rata. Sve su išle za tim da posjednici zemalja u ovim stranama mogu biti samo 
dubrovački građani. 

19 ) Plemićkoj obitelji Ohmučević, izgleda, da nijesu oduzeli zemlje već samo 
kmetove radi dosljednosti. Njihove su zemlje bile u istočnom dijelu Slanoga. 

20 ) Od ove odredbe vlada je odustala 1428 kad je bilo dozvoljeno svakom gra¬ 
đaninu da može graditi u Primorju kuću od kamena. Seljačka je kuća još dugo 
vremena izgledala kao 1399 god. Dr. Sindik: »Dubrovnik i okolica« str. 44 »Srpski 
etnografski zbornik« knjiga 23. 

nagovor Ostojin neprestano rovarili protiv Republike, dok joj na¬ 
posljetku Ostoja ne navijesti i rat god. 1403. Izgovor je za to našao, 
što su Dubrovčani primili neke bosanske emigrante i što su ugnje¬ 
tavali Bosance u Primorju sve pod izlikom da istrebljuju pata- 
renstvo. Njegova vojska pod zapovjedništvom Sandalja, Pavla Ra- 
denovića i Radića Sankovića zaposjedne čitavo Primorje. Bosanci 
zađržaše ove zemlje sve do god. 1405, kad Hrvoje izviče novoga 
kralja Tvrtka II. Sada Dubrovčanima pođe za rukom na 18 augusta 
1405 sklopiti mir po kojemu opet dobiju ovaj okrug u svoju vlast. 

Zauzevši ponovo Slansko primorje Dubrovčanima je bila naj¬ 
veća briga da ga potpuno osiguraju od unutarnjih i vanjskih ne¬ 
prijatelja. Tako između ostalog god. 1406 naređuju da svi oni koji 
se naseliše poslije 18 augusta 1405 moraju ostaviti Primorje te 
poći u Dubrovnik ili kamo drugamo po volji. 

Slano, kao najvažnije mjesto Primorja, postalo je sjedištem 
knežije koja je obuhvatala primorske zemlje. 21 Za kneza Dubrov¬ 
čani sagrade dvor na jednom od najljepših položaja u mjestu. 
U dvoru su bile tamnice, a u avliji kameniti stup (»stup sramote«) 
za koji bi vezali osuđenike te ih šibali. Slanski knez, slično ostalim 
knezovima, koji su upravljali izvan Grada, bio je biran prvoga 
ožujka, a primio bi službu prvoga maja. Njegova bi služba trajala 
godinu dana, ali kasnije obično je bila i kraća, tako više puta i 
samo po mjesec dana. Knez je imao pravo izreći malu kaznu kao 
koji dan zatvora, koju batinu pri stupu sramote ili kakovu globu. 
Sve druge veće kazne, osobito sjecivo uda i smrtnu kaznu, izricalo 
bi Veliko ili Malo Vijeće. 

U ovom razdoblju za vladanja republike sv. Vlaha Slano se 
sve više izdizalo dok nije postalo jedno od najvažnijih mjesta 
Republike. Stanovnici ove uvale, različiti pomorci i zanatlije, ubra¬ 
jali su se u građanstvo dubrovačko. Koliko je bilo blagostanje i 
time naseljenost, svjedoče nam mnoge omirine uz obalu, sve ruše¬ 
vine starih kapetanskih kuća. Ovih omirina i kućiština nalazimo 
u Osminama, u Mrčevlju, Koceljevićima, pa i na Usječeniku i u 
Nerezima i okolo Vrela. Svuda je ovuda nekada cvao bujan život. 
Mnogi slanski velikaši, armaturi i kapetani, imali su u Dubrovniku 

21 ) Dubrovačka je republika imala 9 knežija i 2 kapetanije. Knežije su bile: 
Ston, Lastovo, Janjina, Mljet, Slano, Šipan, Lopud s Koločepom, Dubrovačka župa i 
Konavle. Kapetanije su bile Trstenica i Cavtat (»Quae ad nobiles viros pertinent 

extra urbem officia haec sunt: Comes Stagni.Praefectus Sabioncelli seu Tarste- 

nizzae, Comites: Lagostae, Jagninae Melitae, Jupanae, Insulae Mediae, Slani, Breni, 
Canalis, Praefectus Epiđauri«. Cerva: Prolegomena, c. XV). 

svoje palače i vile, te su neki zaglavili kod velikog potresa 1667 
godine. Ovaj strašni potres je i u Slanome nanio velike štete. 

Zakonom od 9 novembra 1423 bile su uspostavljene »vrazde« 
poradi čestih grabeža. Ovom prilikom je čitava država bila razdi¬ 
jeljena na tri okružja: Konavli, Rijeka i Slano. 22 ) 

Odlukom Velikoga Vijeća od 22 listopada 1492 g. bili su 
opet uspostavljeni sindici 23 ) koji imaju dužnost — kako izričito 
stoji između ostalog — pregledati zaljev Slano. Dubrovčani se 
preplašili Turaka, kad su ovi g. 1433 zauzeli Hercegovinu, pa su 



Knežev dvor 


utvrdili mnoga mjesta. Tako u Slanomu urediše na više mjesta 
busije, kao na Loznici, Gradine, Osmine i Brnjakovo, odakle bi 
kidisali na Turke, ako bi ovi napali. 

U katastru »terrae novae« spominju se u Slanomu ovi loka¬ 
liteti: in podpriesicie, sotto la priesicha, podgradie, lonca lucha, 


22 ) Svako bi okružje odgovaralo za svu štetu koja bi nastala paležom, otima¬ 
činom itđ. 

23 ) Ovi su sindici prvi put bili birani 1429 sa zadaćom da proputuju državom i 
ispitaju vladanje svih činovnika, dakle, kao neki nadzornici. Bilo radi zloupotrebe, 
bilo što su vlastela mrzila ovakovu instituciju, sindici su bili g. 1441 ukinuti, da se 
evo opet uspostave. 


16 



parte de neriesi, a lemissac, la divica cerqua, in grudda, in scillona 
grudda, valle dicta Sagon, in nenoena glavica, monte dicto Ossal- 
nijch. 24 ) 

Godine 1536 za više mjeseci bio je slanski knez M. Getaldi; 
u decembru iste godine bio je Jakov Mar. Luccari. 

Oko Petrovdana godine 1605 iskrcaju se u Slanomu senjski 
uskoci te odavle provale u turski kraj na pljačku. Prodrli su bili 
čak do Trebinja odakle se vrate s velikim plijenom. Međutim, ovaj 
svoj izlet skupo su platili, jer su ih mletačke galije blizu Sipana 
porazile. Sa dvadesetak mrtvih i četrdesetak ranjenih sklone se 
u Ston. 25 ) 

Godine 1653 nalazimo u Slanomu kneza Andriju Pavla Pozza 
(Pucića) koji 22 studenoga osuđuje Gjura Rajkovića iz Donjih 
Majkova, jer je o Svi Svetim u Stonu ukrao s oltara BI. Gospe 
kolarin od bisera i jedan prsten. (Osuda glasi: 25 batina, 15 dana 
zatvora i isplata troškova. Rajkovič je bio u Stonu sa fra Gjurom 
Kojićem da doveze vino i neke prage za zvonik sv. Jeronima. 

U godini 1658 bio je knez u Slanomu kapetan Niko Ohmuče- 
vić. Ovaj je išao u ime vlade u Makarsku da ublaži i odvrati 
mletačke hajduke koji su velikoga zuluma počinili po dubrovačkom 
teritoriju, osobito Ratu, Mljetu, Sipanu (Sugjurgju) i Zatonu. 

Godine 1661 knez Slanoga izdaje naredbu po nalogu Velikog 
Vijeća, da se svi muškarci i žene, koji se nalaze u službi po Herce¬ 
govini, vrate za osam dana kući. Tko se ne odazove pozivu, biće 
mu otac kažnjen (»pedepsan«) na šest mjeseci javne radnje, a 
majka javno išibana (»fruštana«). Uzrok je ovako strogoj naredbi, 
jer se dočulo da se jedan iz Mravinca poturčio. 

Godine 1665 Donji Majkovi, Grbljava i Banja postadoše jedna 
kaznačina 26 ) i plaćaju jednako desetinu. Čitavu ovu godinu moralo 
se stražiti danju i noću, jer su gusari počinjali velike štete. 

Na 19. lipnja 1667 slanski knez Mato S. Gozze dozvoljava 
Radi Pavlovoj, trećoretkinji iz Banje, koja je prije bila sluškinja 
župnika u Liscu, da može graditi na svoje troškove kuću u Banji 
za dumne. Kuću su gradili Vicko Jošić iz Slanoga, Vukašin Mati- 
jašev iz Lisca i radnik Nikola Biolić iz Smokvine. Trećoretkinje 
su stanovale i kod crkve sv. Petra u Banji. 


24 ) Dr. Sinđik: nav. djelo str. 29. 

25 ) Dr Grga Novak: Naše More str. 203. 

26 ) kaznačina — selo u kojem se počinilo zločinstvo i koje, u slučaju da se 
krivac ne pronađe, snaša štetu. 

Ove iste godine knez sakuplja vojvode N. Maršića iz Čepikuća. 
Andriju Matijaševića iz Čepikuća i Iva Nikolina iz Mravinca pa im 
daje praha da se mogu braniti i boriti protiv hajduka. 

Godine 1673. Jero Gozze, slanski knez, poslao je Velikome 
Vijeću u Dubrovnik neku Hercegovku nastanjenu u Čepikućima. 
Narod je optužuje da je vještica, pa neka joj Vijeće sudi. 

Godine 1690 prima knez u Slanomu naredbu da javi svima 
vojvodama u Primorju: ako neprijatelj u slučaju navali na koju 
kaznačinu, da svaki vojvoda odmah skoči sa svojim ljudima u 
pomoć. Knez je mogao sam u svako doba pozvati narod pod oružje, 
ako je vidio neprijatelja u blizini ili doznao da se približuje. 
U takovom slučaju trebao je odmah izvjestiti Veliko Vijeće u 
Dubrovniku i kneza u Stonu. 

Slanski knez je davao naloge i udarao neke terete na pojedine 
kaznačine i ove su morale to izvršavati. Tako nalazimo kako knez 
Jakov Natali daje naloge i opterećuje kaznačine ovako: 

1) Svako godište davače svaka kuća jednog utučenog ovnića 
knezu uz platu od jedne lire i po; 

2) Jedan groš od svake kuće; 

3) Bližnje kaznačine davače po naredbi po tri dukata za 
vožnju. 

4) Trnova će davati knezu drva, a on će plaćati breme po 
2 groša, a magarčića po 3 groša; 

5) Sve barke iz Janske i iz Slanoga prije polaska moraju se 
javiti knezu; 

6) Banja je obvezana služiti kneza ribom; 

8) Svaki vojvoda mora sa svojim vojnicima pratiti kneza kad 
ga ovaj pozove. To biva kad knez ide slušati sv. misu ili večernjicu 
u Gospe od Navještenja u Banji; 

8) Kručićani i Banićani doći će ga uzeti, kad poruči, da ga 
povedu u Grad i odonamo dovedu. Knez će ih platiti i osloboditi 
onaj dan službe. Slanjani moraju kneževu robu povesti u Dubrov¬ 
nik i povratiti mu je; 

9) Svaka kuća mora poslati po jednu osobu na zbor kad knez 
pozivlje. Ako ne dođe, kuća plaća globu od 6 perpera. 

10) Svaki Grgurćanin, Slanjanin i Banjanin mora doći, kad 
bude pozvan, da nosi pisma. Knez će ga tada osloboditi straže; 

11) Majkovci moraju donijeti za peć: palu, ralje i zublju; 

12) Svaki mesar mora knezu dati jezik od vola. 

Po ovome vidimo da je knez u svojoj iknežiji imao dosta veliku 
moć. No ipak proti njegovoj odluci moglo se učiniti priziv na Malo 
ili Veliko Vijeće. 

Godine 1697 na 27 srpnja slanski knez osuđuje Nikolu Orlića 
iz Koceljevića na deset dana tamnice, što nije javio da mu je pu¬ 
nica umrla od mešnika (carbonchio). Tada je u Slanomu bio žup¬ 
nik don Vlalio Viličić. 

Od godine 1797 počinju se navlačiti sve više crne oblačine nad 
našom drevnom Republikom. Česti razdor između naroda i vlastele pret¬ 
kazivao je skore promjene. Vihor francuske revolucije, koji se razma¬ 
hivao čitavom Evropom), nalazio je i ovdje svoga odjeka. 

Došla je i kobna 1806 godina. Austrija, poražena od Napoleona, 
otstupa ovomu kao uvjet mira i Dalmaciju sa Kotorom. Napoleonove 
čete zauzimlju ove krajeve, ali do Kotora po kopnu ne mogu doći: 
priječi im slobodni teritorij Republike sv. Vlaha. Gospari, prestrašeni 
za svoju slobodu, pošalju zapovjedniku francuskih četa svoje poslanike 
da ga odvrate od marša preko Republike. Na lijepe molbe poslanici 
dobiju i lijepe odgovore. Međutim sve se kasnije pokaže izlišnim. Onaj 
isti Napoleon, koji je izbrisao sa zemljina lica republike Đenovu i Vene¬ 
ciju, te stare suparnice Dubrovnika, zadao je smrtni udarac i vlasti 
dubrovačke vlastele. 

U Slano su prve francuske čete došle 26 maja 1806 rano uju¬ 
tro. Kod njihova dolaska bila je nastala neka gungula u Barbijeri- 
ćima. Neko tvrdi, da su se Slanjani između sebe počupali, oni koji 
su pristali uz Francuze i njihovi protivnici. I ovdje kao i u Stonu 
Lauriston, vrhovni general ove okupacije, poduzme sve mjere 
opreza kako bi svoj dolazak još uvijek pritajio. Uza sve prijetnje 
i nastojanja, ipak mu ne uspije, jer slanskom knezu pođe za rukom 
poslati glasnika u Grad. U noći od 27 ostavi Lauriston Slano i u 
njemu malu vojničku posadu i krene brdskim putevima prema 
cilju. Ovoga dana došlo je bilo do okršaja među Slanjanima. Pri¬ 
staše Francuza odnesoše iz općine škrinju (blagajnu) te je razbiju 
u kući Brseća, ali ne nađoše novaca. Ovom su prilikom poginula 
dva čovjeka, Tasovčić Andro, harambaša iz Grgurića i Ante Mil- 
ković iz Slanoga, pravi junačine na djelu i na riječi. Mali okršaji i 
gungule bile su onda gotovo svakodnevne. 

Svakako najteži poraz Slano je doživjelo u julu mjesecu od 
provale Crnogoraca. Ovi su dvadeset i dva dana palili i robili svu 
dubrovačku okolicu pod zaštitom ruske mornarice. Slano, koje je 
imalo mnogo bogatih kuća, urešenih skupocjenim pokućstvom, 
bilo je posve orobljeno i popaljeno. Za ovo nam svjedoče još i đa- 

nas kućištine u Grgurićima. U bogatijim kućama znali su Crno¬ 
gorci spustiti se u gustjerne i prekopati vrtove da nađu novac i 
dragocjenosti. Manastir franjevački bio je također orobljen. Pri¬ 
čalo se da su dvanaest bracera i trabakula jedva preveli plijen u 
Gruž. Među Crnogorcima bilo je mnogo i Bokelja. U kući Perana 
Milića ležao je bolestan starac pomorac kad su nahrupili Crnogorci 
u Slano i plijenili po kućama. Među ovima je starac prepoznao 
jednog Bokelja, baš kad mu je ovaj dizao »kvadre« sa zida, pa mu 
reče: »Nemoj, brate Nikola, tako odirati ili me ne poznaš?« Ovaj 
mu na to odgovori: »Ej, čovječe, kad je rat, nije niko nikome brat«. 
Za ovo su vrijeme mnogi Slanjani sklonili se na Sipan. Tamo ih je 
bilo toliko, da su sa Šipanjcima do tri puta odbili Crnogorce kad 
su se ovi htjeli na Sipanu iskrcati. Iz Slanoga su Crnogorci mislili 
u Ston, ali ih dočeka iznad Slanoga (blizu Loznice) Hadži beg iz 
Popova polja sa hiljadu Primoraca i Hercegovaca-katolika, te im 
zapriječi dalji put. 

U Slanomu je bilo veliko nezadovoljstvo sa Francuzima. 
Godine 1808, kad je posve bila ukinuta Republika, vršila se pri¬ 
sega vjernosti caru Napoleonu. Tom prilikom spominje se u Sla¬ 
nomu Tomo Tasovčić, rođak onoga što je poginuo pri dolasku 
Francuza, jer nije htio prisegnuti. 

Kad su Francuzi administrativno preuredili Republiku* 
Slano je postalo sjedištem kantona. 27 ) Ovaj su kanton sačinjavale 
općine: Slano, Lisac, Imotica i Ston. Brojio je 5357 žitelja, od toga 
općina Slano 1675. 28 ) 

Godine 1813, u danima preokreta i buna, spominje se, da su 
Englezi porobili neke kuće na obali slanske uvale. To je bilo u 
maju mjesecu. 

Godine 1814, kad je Austrija zauzela čitavu Dalmaciju, u 
Slanom se uspostavila pretura. To je bila sudsko-politička vlast. 
Ured preture nalazio se u Barbjerićima. 

Na svome putovanju po Dalmaciji g. 1818 austrijski car 
Franjo I prenoći dva puta u Slanomu. Za sjećanje na ovo postavi 
se na kući ploča sa natpisom: 


27 ) Provincija, kojoj je bilo sjedište u Dubrovniku, dijelila se na deset kantona 
i 35 općina. Kantoni bijahu: Dubrovnik, Cavtat, Mljet, Slano, Pelješac, Lastovo, Kotor, 
Novi, Budva i Korčula. Čitava je provincija brojila 69054 duše. Vidi: Dr. L. Vojnović* 
»Pad Dubrovnika« II knjiga str. 122. 

28 ) Dr. Kovač: Crtice o statistici i o vojničkim ustanovama u rep. Dubrovačkoj. 

Prvi Frane prohođec 
Zarstvo svoje pohodec 
Srecnje udes ovdi tjo 
Dva krat da je prinochio 

MDCCCXVIII 

Iz burne godine 1848 u Slanomu imamo jedinstveni dokume* 
nat široke nacionalne svijesti ovoga malog mjesta. U ovoj uvali 
javlja se prvi revolucionarni glas za stvaranje Velike Jugoslavije. 
Na 28 juna pomenute godine osvanuo je priljepljen na slanskim 
kućama »Pozov« 29 ) potpisan od tadanjeg načelnika N. Lizze. Ovo je 
bila pjesma od trinaest strofa sa po četiri stiha kojom se pozivlje 
na ustanak za oslobođenje pravoslavne braće ispod Turaka. Pjesma 
glasi 30 ): 


1) Slavnog roda i plemena 
Mi Slovinci svi 

U sadašnja ta vremena 
Složimo se mi; 

2) Ter junačke britke mače 
Naoštrimo svi 

A gradove i palače 
Ostavimo mi 

3) Na polju se sastavimo 
U ljubavi svi 

Ter vijeće učinimo 
Sadruženi mi. 

4) Od velike kraljevine 
Slovinci smo svi 
Kažu sini Slavonije 
Najprvi smo mi. 


5) Od čestite Kroacije 
Slovinci su svi 

A od lijepe Dalmacije 
Slovinci smo mi. 

6) Od hrabrene Bulgarije 
Slovinci su svi 

A od Bosne i Serbije 
Isto kao mi. 

7) Kamenit’ Ercegovine 
Slovinci su svi, 

Čak od Turske Albanije 
Crnogorci i mi. 

8) Kranjce i Čehe prigrlimo 
Slovinci su svi 

A i Poljake zazovimo 
Er su kao i mi 


29 ) Ovaj je plakat štampan u formatu 25X40 u štampariji Martechini-a u Du¬ 
brovniku. 

30 ) Ova je pjesma bila preštampana u književnom časopisu »Slovinac«, br. 16, 
strana 326 iz 1881 god. Također je o istoj pisalo i beogradsko »Vreme« od 25 oktobra 
1929 u članku o ostavštini pok. pjesnika Iva Vojnovića. 

9) Bratinski se sastavimo 
U ljubavi svi; 

Drugi narod ne vidimo 
Više neg smo mi. 

10) Na noge se svi skočimo 
Na viteške noge svi 
Braću našu slobodimo 
Ka pod Turkom još stoji. 


11) Sramota je nam svakomu 
Žalosni smo, braćo, svi, 

Da pod turskim barijakom 
Pravoslavni brat stoji. 

12) Pravoslavni ti rišćani 
Jednako smo braća svi 
Pravoslavni i kršćani 
Sve smo jedna braća mi. 


13) Zato u skupu mi složeni 
Skočimo se sada svi 
I bićemo uzmnoženi 
Nad vas ini narod mi. 


Radi ove revolucionarne pjesme Slano je bilo oštro kažnjeno. 
Pretura je bila prenesena u Ston, a načelnik Lizza osuđen na smrt. 
Do izvršenja kazne nije došlo, jer je zauzimanjem nekih liječnika 
proglašen nenormalnim i tako otpravljen u bolnicu. U bolnici je, 
posve prirodno, nakon nekog vremena zaista poludio i umro. 

Na 25 aprila 1875 bio je u Slanomu car Franjo Josip 1. To 
bijaše baš uoči hercegovačkog ustanka. 

Za bune hercegovačke mnogo se pribjegara sklonilo u slan- 
skoj okolici; osobito su se bili mnogi smjestili u Grgurićima. Otada 
je i pravoslavno groblje u ovom seocu. 

Motiv iz Slanoga 


POMORSTVO 

Kao i sva naša primorska mjesta u kojima je nekada cvao 
nešto bujniji život nego danas, tako i Slano zahvaljuje za svoje 
blagostanje u prošlosti isključivo pomorstvu. Prikladni smještaj 
uvale, pa veza iste sa zaleđem, bilo je uzrokom da se brodarstvo 
ovdje gajilo od pamtivijeka. Ono je osobito za vrijeme vladanja 
Republike sv. Vlaha lijepo napredovalo, te se bilo i dovinulo do 
zamjerne visine. Slano je bilo jedna od najvećih dubrovačkih 
luka. Iz ovoga je razumljivo, da je i blagostanje slanskih stanov¬ 
nika bilo veliko. 

Dubrovačko brodovlje bilo je najvećim dijelom u službi špa¬ 
njolskoga dvora, naročito u XVI stoljeću. U sastavu ovoga bro¬ 
dovlja Slano je zauzimalo gotovo prvo mjesto. Tako u svim ekspe¬ 
dicijama, koje je poduzimala Španjolska, nalazimo slanske bro¬ 
dove. Godine 1532 u osvajanju grada Korunje (Coruna), god. 
1535 u boju na gusare pod Tunisom, pa opet 1541 pod Alžirom i 
Tripolisom, gdje je dubrovačko brodovlje doživjelo veliki poraz, 
svuda se bore slanski kapetani i mornari. U španjolskoj službi 
mnogi se Slanjanin popeo do visokih časti; tako Petar Ivelje 

Ohmučević 1 ) bude imenovan od Filipa II admiralom španjolske 
mornarice. 

U ovo vrijeme najvećeg cvata brodarstva slanskog, tj. u XVI 
vijeku, imamo u Slanomu također brodogradilište. Ovo nam posvje- 
đocuje među ostalim bilješka iz notarskih spisa u arhivi dubro¬ 
vačkoj iz g. 1549: »I calafati di Slano sono: Martin Petrov, Vicenco 
Petrov, Paško Ivov, Maro Nikov Šipanjac i Milio Damjanov«. 
Gradnja brodova (»škar«) bila je bez sumnje u Grgurićima na 
potoku. 

Slano koncem XVI i početkom XVII stoljeća ima, kako otac 
Anselmo Banduri spominje, trideset i dva broda koja su većinom 
u Slanomu bila i sagrađena. Među ovima se isticao svojom veli¬ 
činom brod [karaka 2 )] »Sv. Jeronim« od 1000 kara 3 ) nosivosti, a 
bio je vlasništvo kapetana Ivelje Ohmučević-Grgurić. Ovo je bio 
jedan od najvećih brodova dubrovačke mornarice. Dalje se spo¬ 
minju : 

karaka »Sv. Kuzma i Damjan« od 900 kara nosivosti; brodovlasnik 
Ivelja Ohmučević-Grgurić 

karaka »Sv. Antun Padovanski« od 700 kara nosivosti; brodo¬ 
vlasnik Ivelja Ohmučević-Grgurić 
karaka »Sv. Frano« od 700 kara nosivosti; brodovlasnik Ivelja 
Ohmučević-Grgurić 


*) Ohinučevići bijahu stara bosanska plemićka familija. Zvali su se Grgurić po 
Grguru sinu najstarijeg poznatoga pretka Radivoja Vladisaljevića; kasnije dobiju ime 
Ohmučević po junaku Hrelji koji je vješto skakao. U Slano se doseli ova porodica 
1300-tih godina, gdje postane vremenom jedna od najslavnijih kapetanskih obitelji 
Republike. Vidi se koliko su Ohmučevići bili moćni i po tome, što ih Dubrovčani 
ubrajaju među svoju vlastelu. Osim spomenutoga Petra, odlikovali su se mnogi članovi 
ove familije po čitavoj Evropi bilo kao pomorci bilo u službi na različitim dvoro¬ 
vima. Tako se Đuro Ohmučević spominje na dvoru Velikog Vojvode Toskanskoga. 
Sestra Petra Ohmučevića Jelena udala se za Petra Komnena, potomka poznate bizan¬ 
tinske dinastije. Ova se žena spominje u literaturi, jer slaže stihove na hrvatskom 
jeziku. Još je znatan Niko Ohmučević od koga imamo najstariji rukopis Gundulićeva 
»Osmana«. Poslije smrti posljednjeg muškog člana porodice prelazi feud na ženske 
Orebić, Sivrić i Puljezi, a kao fidejkomis na Basiće, Ciceriće, Bizzaro-Puljezi pa 
danas Puljezi-Haler. 

Rodoslovlje porodice Ohmučević-Grgurić nalazi se urezano na bakrorezu, a po¬ 
sjedovao ga je pok. don Frane Bulić. To je veliko deblo razgranjeno na oveće grane i 
grančice po muškoj i po ženskoj lozi. Na vrhu stabla lik je BI. Gospe sa sinom u 
naručju; na desnoj strani sv. Jeronim, a na lijevoj strani sv. Kuzma i Damjan. 

O porodici je pisano mnogo, osobito nam je istaknuti dr. Giov. Battista de 
Rolatisa, Orsinija, Račkog te radnju prof. Gelčića »I conti di Tuhel«. 

2 ) karake su bile od 600—1000 kara nosivosti 
galeoni su bili od 500—700 kara nosivosti 
navi su bili od 500—200 kara nosivosti. 

3 ) »karo« je bila mjera u pomorstvu. Imao je I 8 V 3 do 19 dubrovačkih stara, a 
dubrovački star preko 111 litara. Vidi Dr. G. Novak: »Naše More« str. 160. 

karaka »Sv. Roko« od 800 kara nosivosti; brodovlasnik Ivelja 
lOhmučević-Grgurić 

nav »Sv. Rajmondo« od 400 kara nosivosti; brodovlasnik Giorgi 
d’Olisti-Tasovčić 

galeon »Sv. Stjepan« od 500 kara nosivosti; brodovlasnik Giorgi 
d’Olisti-Tasovčić 

galeon »Sv. Domenik« od 500 kara nosivosti; brodovlasnik Giorgi 
d’Olisti-Tasovčić 

galeon »Sv. Lovrijenac« od 550 kara nosivosti; brodovlasnik Giorgi 
d’Olisti-T aso včić 

galeon »Sv. Rrano« od 650 kara nosivosti; brodovlasnik Giorgi 
d’Olisti-Tasovčić 

galeon »Milosrđe« od 500 kara nosivosti; brodovlasnik Giorgi 
d’Olisti-Tasovčić 

karaka »Sv. Antun Padovanski« od 850 kara nosivosti; brodo¬ 
vlasnik Giorgi d’Olisti-Tasovčić 

galeon »Sveta Krunica« od 600 kara nosivosti; brodovlasnik Giorgi 
d’Olisti-Tasovčić 

karaka »Gospe od Karmena« od 900 kara nosivosti; brodovlasnik 
Giorgi d’Olisti-Tasovčić 

galeon »Sv. Spasitelj« od 500 kara nosivosti; brodovlasnik kap. 
Diničić-Tasovčić 

karaka »Sv. Jakov od Galicije« od 800 kara nosivosti; brodo¬ 
vlasnik kap. Ivan Pavlović (Giovanni di Paoli) 

galeon »Sv. Matija i sv. Frano« od 700 kara nosivosti; brodo¬ 
vlasnik kap. Mačko Ivana Jerinić 

galeon »Sv. Domeniko« od 500 kara nosivosti; brodovlasnik kap. 
Jerinić 

karaka »Gospa od Krunice« od 700 kara nosivosti; brodovlasnik 
kap. Jerinić 

galeon »BI. Gospa od Navještenja« od 600 kara nosivosti; brodo¬ 
vlasnik kap. Pavle Dešinović 

karaka »Sveta Krunica« od 700 kara nosivosti; brodovlasnik kap. 
Marko Letjella 

galeon »Sv. Rajmondo« od 500 kara nosivosti; brodovlasnik kap. 
Stjepan Burešić 

galeon »Sv. Antun Padovanski« od 650 kara nosivosti; brodo¬ 
vlasnik kap. Frano Bakaljauš 

galeon »Sv. Ana« od 500 kara nosivosti; brodovlasnik kap. Marko 
Marnara (Mrnara) 

karaka »Naša Gospe od Loreta« od 700 kara nosivosti; brodo¬ 
vlasnik kap. Marnara 

nav »Gospe od Krunice« od 450 kara nosivosti; brodovlasnik kap. 
Rado Aligreti 

galeon »Sv. Ivan« od 600 kara nosivosti; brodovlasnik kap. 
Orcissini 

galeon »Sv. Marta« od 500 kara nosivosti; brodovlasnik kap. Ma¬ 
ti jaš 

nav »Anđeo« od 400 kara nosivosti; brodovlasnik kap. Brsečina 
karaka »Dvanaest apostola« od 700 kara nosivosti; brodovlasnik 
kap Brsečina 

galeon »Sv. Frano« od 600 kara nosivosti; brodovlasnik kap. 
Boscina 

galeon »Sv. Cecilija« od 650 kara nosivosti; brodovlasnik kap. 
Vodopija. 

Opadanje slanske mornarice, a ujedno time i materijalnoga 
stanja stanovništva, opaža se propašću španjolske moći. 

Godine 1779 — kako navodi Engel — Slano broji samo šest 
većih brodova. 

Potkraj Republike u slanskoj rimokatoličkoj župi (Slano, 
Dubravica, Majkovi i Slađenovići) ima sedam pomorskih kapetana. 

CRKVE 


Ako nigdje drugdje, a to su u Slanomu mjesna svetišta od 
velike važnosti za historiju. Kad ne bismo imali nikakovih drugih 
podataka o nekadanjim vremenima Slanoga, dosta bi nam o njima 
kazale same njegove crkve i kapele. Njihov broj i ukras koji ih 
obilježuje dovoljno nam dočaravaju sliku materijalnog stanja slan- 
skoga stanovništva u prošlosti. 

Prvo kršćansko svetište u Slanomu sigurno je bilo još u doba 
rimskog vladanja, najkasnije bar u petom vijeku poslije Krista. 
Za ovu pretpostavku nemamo vidljivih dokaza, no teško je zami¬ 
šljati naselje sa kršćanskim grobljem i, već u ono doba, sa kršćan¬ 
skim svećenikom, a bez sagrađenog hrama. On je valjda postojao 
le je i njega, kao sve ostalo, poganska bujica sravnila sa zemljom. 

Da li je postojala kakova crkva u razmaku daljih devet sto¬ 
ljeća, tj. sve do sagrađenja franjevačke crkve početkom XV vijeka, 
nije nam sigurno poznato. Ima momenata koji nas upućuju da 
jest. Osim toga što u okolici slanskoj imamo u ovo doba više sagra¬ 
đenih crkvi i kapela, u Slanomu smo našli — istina, mali, ali ipak 
važni — spomenik iz ovog vremena. Na međi naprama zvoniku 
fratarske crkve nađen je, naime, prozorni okvir, »divan primjerak 
starohrvatske ornamentike.« 1 ) Jamačno je on odvajkada u Slanomu, 
gdje je pripadao jednoj crkvi kojoj se kasnije posve izgubio trag. 

Do danas sačuvana svetišta u mjestu podignuta su sva za vri¬ 
jeme Republike. Najstarije od njih, a i najvažnije, sagrađeno je 
početkom XV vijeka, a to je crkva sv. Jeronima (franjevački samo¬ 
stan). Samostan otaca franjevaca počeo se graditi g. 1399 kad 
su Dubrovčani zauzeli Nove Zemlje. Sredstva za gradnju bila su 

*) Dr. Z. Bjelovučić: »Crvena Hrvatska i Dubrovnik« str. 50. Ovaj se spomenik 
sada nalazi utisnut u prozor zvonika fratarske crkve. 

namaknuta milodarima građana i prihodima crkovne zemlje (»ba- 
stie«) u Liscu i Dolima. 2 ) Samu crkvu podignuli su tek kasnije 
1420 g. plemićka braća Gradić i posvetili je sv. Jeronimu. Za ovo 
nam svjedoči latinski natpis na pročelju crkve, a koji glasi u 



Crkva sv. Jeronima (Pred crkvom rimski sarkofazi) 


hrvatskom prevodu: »Dva vrlinama, svijetla sina, luči domovine, 
potomci Gradića, koje je negdašnji plemić Gjono, i sam dika Grada 


2 ) Kad je Republika zaposjela Primorje, posvetila je Bogu jednu desetinu baš 
kao što je kasnije u Konavlima. Ove su se zemlje zvale »bastie«. Primorske su bile 
u Liscu i Dolima a njihovim se prihodima koristovao slanski župnik i franjevački 
samostan. Poslije pada Republike išao je sav prihod u korist stolne crkve i crkve sv. 
Vlaha u Dubrovniku, cfok konačno nisu zemlje bile prodane. Primorske, ova u Liscu 
i u Dolima, bile su prodane za 8342 for. (Vidi Dr. Vojnović K.: »Državni rizničari 
dubrovačke republike«, Rad 127 str. 62). 

sebi jednake porodio: srcem i riječju odlični Mato i hrabri takmac 
zavisti i ljubitelj pravde Marin, Tebi na čast, o Jeronime sveti, 
grade ovaj Božji hram. Dostoj se, oče, primiti ovaj maleni dar 
svetišta i usliši molbe; a ti, slavna četo, kojoj će bogoslužje kroz 
buduće vjekove povjeriti na duševnu korist ovu crkvu, sjećajući 
se otaca i potomaka, zahvalne glasove Bogu uzdižite i neka svaki 
od vas uvijek umnaža pobožne molbe. Hiljadu i četiri stotine 
godina poslije poroda uzvišene Djevice i k tomu još dvadeset su¬ 
sjednih ophoda oca Feba«. 

Unutrašnjost ove prostrane i lijepe crkve služi nam zapravo 
kao najbolji dokumenat slanske prošlosti: ona jasno pokazuje tko 
su i kakovi su bili nekad stanovnici ove krasne uvale. Počevši od 
klupa pa do umjetničkih slika na oltarima sve u ovoj crkvi govori 
o bogatstvu i ukusu starih Slanjana, osobito o njihovoj velikoj 
ljubavi koju su gajili prema svojoj crkvi i svome mjestu. Od slika 
zauzimlje posebno mjesto slika velikog (glavnog) oltara. Ona pret- 
stavlja u odličnoj kompoziciji poklon triju istočnih kraljeva novo¬ 
rođenom Kristu. Izradio ju je dubrovački slikar Nicolaus Ragusinus 
te se. ubraja među njegova najbolja djela. Rađena je na drvenoj 
podlozi. Za vrijeme perturbacija g. 1806 slika je bila oštećena 
oštrim oružjem, po svoj prilici bajunetima. Godine 1888 restau¬ 
rirali su je onda poznati restauratori, profesor Trenkwald i kustos 
Bečke Akademije Umjetnosti Gerisch. Rijetkim marom i stručnom 
spremnosti oni su obnovili sliku, a da joj nisu nimalo povrijedili 
izvorni karakter. Još je od vrijednosti slika sv. Jeronima koju je 
izradio Medović. Ovu su crkvu stari Slanjani odredili za svoje 
vječno počivalište. Mnogobrojni natpisi na kamenim pločama ka¬ 
zuju koje sve slavne obitelji i kakovi muževi ovdje leže. Vide se 
grobovi Ohmučevića, Ogrišića i Tasovčića, pa Mrnara i Petrovića 
i još mnogih drugih koji su svojim djelovanjem proslavili rodno 
mjestašce po čitavom onda kulturnom svijetu. Ovdje je zakopan 
glasoviti R. P. 0. Vlahani (Vlahinić) iz poluotoka Pelješca koji 
se odrekao biskupske časti ponuđene mu od Filipa III u Špa¬ 
njolskoj. U crkvi i oko nje, napose u hodniku koji vodi iz svetišta u 
klaustor, ima mnogo ploča na kojima su urezani plemićki grbovi. 3 ) 
Sve dokazuje da je crkva bila veoma omiljena. A to su svojim radom 
oci franjevci i zaslužili. Njihovim je nastojanjem ovaj samostan 


3 ) Šteta je da se nitko ne pobrine i ne smjesti ove historijske spomenike u kakav 
muzej. Ovako će se potpuno izlizati i tako vremenom upropastiti. 

postao za čitavo Primorje ne samo luč vjere, već u istoj mjeri i 
luč prosvjete. Svi su slanski muževi prošlosti morali biti zahvalni 
za svoju učenost ovim fratrima. U vjerskom pogledu o ulozi ovoga 
manastira moglo bi se mnogo pisati. Kakvu je važnost imao, vidi 
se otuda što slanski franjevci, sve vrijeme dok je samostan pri¬ 
padao bosanskoj redo-državi, do g. 1463, imaju posebnu dozvolu 
podjeljivanja sv. potvrde u Popovu polju i okolici. U gorljivom 
vršenju pastirskih dužnosti vidimo samostanske oce i kasnije dok 
je samostan pripadao dubrovačkoj provinciji. U vlasništvo herce¬ 
govačkih fratara prešao je kupnjom otrag kakovih dvadesetak go¬ 
dina; njime se služe za ljetovanje. Spomenućemo naposljetku da 
je u samostanu živio sv. Jakob od Muka i bio njegov starješina: 
tri kasnija biskupa također su ovdje prebivala: oci Albert Renjić, 
Domenik Andrijašević i Benedikt lOrsini. Fra Sisto iz ovoga mana¬ 
stira otkrio je urotu nekog stonskog trgovca Tannia koji je imao 
izdati Ston Mehmedu begu Mihajlbegoviću; sve je opet doznao 
od nekog Klarića na Petrovdan na Zavali g. 1525. Neće biti na 
ođmet, ako pripomenemo da su slanski fratri imali svoj vlastiti 
ribnjak. Nalazio se na mjestu gdje je danas kuća nasljednika pok. 
Marka Milića. 

Crkva sv. Vlaha (župna crkva) sagrađena je g. 1758. Kako 
natpis nad glavnim vratima kaže, podigao je i posvetio Letunić, 
slanski župnik, sa svojim stadom (cum suo grege). U njoj su tri 
oltara: glavni od kamena, a dva pobočna od drva. Popravljana je 
bila više puta. Zadnji temeljiti popravak je bio g. 1923 za koji je 
i država votirala lijepu sumu novaca. 

Župa u Slanomu je utemeljena g. 1407. Na žalost, matične 
knjige postoje samo od g. 1794; svih starijih knjiga u arhivu nema. 
Uzrok su paleži, a osobito se ovim misle oni crnogorski. 4 ) 

U oskudici starijih podataka o slaniskoj župi iznijećenuo malo o 
ličnostima slanskih župnika (koji su službovali u posljednje sto i četrdeset 
godina. Ovime mislimo postići dvoje: mlađem naraštaju koji toliko o 
njima sluša iz usta svojih otaca i djedova, dati hronološki prikaz njihovog 
službovanja i u đirugu ruku — razumije se, veoma skromno — odužiti 
se sjenama tih uzor-isvećenika i nacionalnih boraca. 

Godine 1794 nastupio je župničku službu u Slanomu don Antun 
Gjivoje, vrlo vrijedan i izobražen svećenik, ali neumoljivo strog. Služ- 

4 ) Za ove paleže tvrdi dubrovački historičar kanonik Stojanović da imaju i 
drugo porijeklo. Sami župnici, naime, kad su obaznali da Francuzi misle pozivati u 
vojsku, da su palili matice župne i time htjeli izbjeći novačenje Dubrovčana. 

bovao je u ovom mjestu sve do svoje smrti 20 aprila 1846, dakle pume 
52 godine. Ukopam je u Donjim Majkovima. Za vrijeme preture u Sla¬ 
nomu bio je dekanom čitavog kotara. Njegovim nastojanjem izgrađen je 
put što spaja Grguriće sa Banjom. Za don Gjivoja se još govori da je 
iz straha od gostiju, ikoji su danomice punili župni dvor, nagovorio fran¬ 
cuske inžinjere te su ovi sveli cestu na Donje Majkove poviše Strmice, 
a ne na Grbljavu, kako se najprije mislilo. Poslije smrti ostavio je svojom 
oporukom 100 forinti da se sa njihovim kamaitima kupuju crkovne po- 
trebštine. Mjesnoj javnoj dobrotvomosti ostavio je 400 forinti. 

Poslije smrti don Gjivoja postao je župnički upravitelj don Pero 
Gjivović, kapelan u Majkovima. Ovaj je vodio župu kratko vrijeme, jer 
već 1847 dolazi novi upravitelj don Ivan Puljizević koji upravlja do 
mjeseca studenoga 1850 g. 

20 studenoga pomenute 1850 godine dolazi kao upravitelj župe 
mladi svećenik don Ajntun Izmaeli. Malo vremena poslije bude ime¬ 
novan župnikom te je kao takav savjesno vršio svoje pastirske dužnosti 
sve do g. 1889 kada je bio na svojevoljnu molbu umirovljen. Njegov 
nesebični i naporni rad pribavio mu je bio doživotnu privrženost slanskih 
stanovnika. Njegovim nastojanjem, a u mnogome i njegovim novcem, 
uredila se crkva (matica). Župničku konobu preuredio je za sakristiju, 
napravio je oko crkve »pižule«, ishodio je od vlasti gradnju župničke 
gustjeme i njegovom brigom uredilo se groblje gdje se sagradila kape¬ 
lica Gospe od Karmena. U socijalnom pogledu njegovo je djelovanje 
bilo sjajan primjer Čovjeka koji je sretan samo u sreći drugih. Nitko 
nije bio odbijen ko je u potrehi zakucao na njegova vrata. U vrijeme 
pošasti u Slanomu don Antun je bio prvi koji je ne plašeći se za vlastiti 
život, obilazio i brigao se oko bolesnika. Sam car Franjo Josip I, kad je 
prolazio kroz Slano g. 1875, zadivljen ličnošću ovoga svećenika povisuje 
mu »ad personam« platou godišnju za 100 for. Ipak je i dalje on sam 
oskudno živio. Kad je bio imenovan začasnim kanonikom, nije imao 
čime da kupi križ, već mu ga je kupio i darovao tadanji biskup don 
Mato Vodopić. Svi njegovi prihodi nisu nikada bili dovoljni za drugoga, 
za mnogobrojnu svojtu i siromahe, koji su mu bili uvijek preči od njega 
samoga. Kad je bio umirovljen, postao je vitezom reda Franje Josipa I 
i uz to dobio 500 for. na godinu više nego je u službi pobirao kongrue 
(svećeničke plate). Preminuo je od srčane kapi na 27 augusta 1890. 
Da bi mu se bar donekle vidljivo odužili, podigoše mu Slanjani nad 
grobom spomenik. 

13 novembra 1889 naslijedi don Antuna Izmaeli-a na mjestu žup¬ 
nika don Niko Kurelja, rođen na Lastovu 7 siječnja 1850. Njegovim izbo¬ 
rom usud se pokazao sklon prema slanskom stanovništvu, jer mu je opet 
dosudio čovjeka istinskih vrlina, čovjeka koji će dostojno nastaviti put 
svoga predšasnika. Prva kušnja za njegovo djelovanje javlja mu fse odmah 
pri nastupu službe. U Grgurićima zavladala je u zimi velika gripa; prije 
nje se bilo pojavilo nekih 28 slučajeva groznice. Sve su kuće bile pune 
bolesnika taka, da gotovo nije imao ko dati jedan drugomu čašu vode. 
Evo polja ra la za našega mladog dušobrižnika! Očinskom brigom po- 

sjećuje sve kuće, dijeli aspirine, njeguje i tješi dajući svima svoj lijepi 
primjer. Kao tada, don Niko je ostao čitav svoj život. »Nilkada svoj, već 
uvijek opći, tuđi«, izgleda da je bila parola pod kojom je ovaj čovjek 
živio. Njegov svećenički kaput bio je uvijek iskrpan, na njegovu stolu 
bio je uvijek oskudan siromaški ručak. Ako bi mu koja Slanjanka 
donijela što na dar kao sočiva, slanine ili slično, don Niko ju je uvijek 
vraćao kući umiljatim glasom: »Nosi ti to doma, jadna. Ti imaš djecu 
i veliku kuću. Ja ću se već sam proći«. Najbolji dokaz koliko su Sla¬ 
li jami ljubili svoga župnika i koliki su gubitak osjećali njegovom smrću, 
bio je njegov pokop. Teško bolestan otišao je 4 novembra 1909 u bolnicu 
u Dubrovnik, gdje je već lDtog istog mjeseca preminuo. Mrtvo su mu 
tijelo na 13-toga Slanjani prevezli u Slano i sahranili ga na mjesnom 
groblju. Nijedno oko, ni mlado ni staro, ni muško ni žensko, nije ostalo 
suho dok mu je g. Lujo Milić nad otvorenom rakom izrekao u ime svih 
Slanjana zahvalu na njegovom očinskom srcu. 0 ovom vrijednom pokoj¬ 
niku pisali su mnogi dalmatinski listovi: Dubrovnik, Crvena Hrvatska. 
Narodni list, Sloboda i Pučka Sloboda. 

12 novembra 1909 bude imenovan za privremenoga upravitelja župe 
o. Pavlić Augustin, starješina franjevačkog samostana. Ovu je dužnost 
vršio do 1 septembra 1910. Tada dođe u Slano novi župnik u osobi don 
Joza Boglića, koji se ustoliči 16 istoga mjeseca uz veliko prisustvovanje 
naroda. Svestrano izobražen ovaj svećenik, odan svome pozivu, stupa sta¬ 
zom nesebične ljubavi prema povjerenom stadu. Ovu su ljubav Slanjani 
najbolje osjetili dok je za vrijeme pošasti (»španjolice«) ovaj dobri čo¬ 
vjek, iaiko sam teško bolestan, neprestano obilazio kuće dijeleći uz sv. 
otajstvo i svoje korisne savjete. Koliko od danas živućih Slanjana mora 
zahvaliti svoj život baš ovom svećeniku! Umro je na 23 ožujka 1921 
žaljen i oplakivan od svojih dragih Slanjana. 

Na mjesto don Joza preuze župu do dolaska novog župnika o. Ivan 
Petković, gvardijan, i to počam od 1 ožujka 1921. 

Današnji župnik slamki don Ivo Čučuković nastupio je službu 
1 augusta 1922. U ovome svećeniku Slano je opet dobilo jednog vrijed¬ 
nog čovjeka. Pun neslomive energije odmah nastoji oko temeljitog po¬ 
pravka matične crkve. Kasnije «e njegova agilnost penje do vrhunca 
kad se odlučuje na izgradnju crkve BI. Gospe Nuncijate u Banji, što mu 
i uspijeva nakon dugog nastojanja. Obzirom na njegovu dob nadati se 
da će ovaj poduzetni svećenik još dugo koristovati slamkom stanovništvu. 

Crkva BI. Gospe Nuncijate*) Ovu je crkvu, kako kaže pučka 
predaja, počeo graditi glasoviti Lopuđanin Miho Pracat (oko 1530 
do 20 jula 1607 u Dubrovniku). Da je ova predaja vjerojatna, 
dokazuje nam okolnost što je Miho Pracat sagradio više crkava u 
dubrovačkoj okolici i obilno ih pripomagao; osim toga je sigurno 
da je imao i posjed u Banji. Zato nije nimalo čudno što je htio 

5 ) Sve podatke o ovoj crkvi dobili smo od vlč. don Iva Čučukovića, te mu se 
i ovdje ponovo na ljubaznosti zahvaljujemo. 

posjed i njegove mnoge brodove kad u oluji potraže u Banji pod 
Njenim okriljem zaklonište. Bio je pripravio materijal i gradnju 
počeo, ali ga u tome zateče smrt. 6 7 ) Potomaka svojih nije imao koji 
bi započeto i završili; tako ostade nedovršena gradnja sve do 
naših dana. 

Po građevini izgleda da je prije početka gradnje ove crkve 
postojala mala kapelica, današnja apsida, gdje je oltar. Ova je 
kapelica imala svoje pročelje i vrata i mali zvonik za jedno zvono. 
U njome se govorila sv. misa sve do g. 1927. Uz ovu kapelicu počeo 
je Miho Pracat da gradi veću crkvu. Za ovo nam može služiti i 
njegova oporuka koju je učinio 17 aprila 1596: »U ime Jesusovo. 
Amin. Godina od njegovog spasovnog poroda 1596. Ind. deveta, 

a dneva 17 aprila u Dubrovniku.Ostavljam po smrti moje 

žene ili pošto se bude preudala, Vičencu Ivana Balaka cijelu moju 

veliku kuću.Ostavljam suviše istome Vičencu moje imanje 

u Primorju, u Majkovima i u Banji. 

Hoću da rečeni nasljednici zapisa o mojim imanjima o Maj- 
kova i Banje i njihovi nasljednici plaćaju svako godište fratrima 
od Slanoga četiri škuda, a ti se fratri obvezuju da govore jednu 
misu na sedmicu u mojoj kapeli u Banji i mole se Bogu za moju 
dušu i mojih pređa, a uz to hoću da Vica, moja žena, isplaćuje 
ista četiri škuda za ove mise . . .«') 

Dalje u oporuci oprašta sve dugove kmetovima Mravinjca, 
Majkova i Banje, ali dugove za poklone i četvrtine žita i ostalog 
hoće da se plati. Po ovome testamentu možemo, dakle, uvidjeti da 
je prije Pracat imao sagrađenu kapelu koju je pred smrt htio 
proširiti. Što se tiče godine kad je ova mala kapelica sagrađena, 
ne zna se stalno. Svakako nije prije rođenja Pracatova, pa valjda 
nije ni za njegove mladosti, već kasnije kad je ovaj kao pomorac 
stekao novaca i kupovao imanja, a to će biti bilo oko 1560—96 
god. Dakle, gradnju male kapele možemo staviti u drugu polovicu 
XVI vijeka, a veće (tj. crkve) početkom XVII vijeka. 

Kapelica je bila popravljana zadnji put temeljito g. 1896. Za 
tu svrhu darovala je bila Mada Lica 20 forinti, a župnik don Niko 
graditi baš tu na najljepšem položaju Banje, gdje je izvor hladne 
sumporne vode, crkvu BI. Gospi Nuncijati. Ona će braniti njegov 

6 ) Dokaz da je bio pripravljen materijal nalazimo u tome što je na mjestu bio 
jedan prag od prozora, zvijezda i njezin kornižun. Ostalo je — a nije ni čudo — u 
tristo godina razneseno. 

7 ) Da li se ova želja glede davanja fratrima 4 škude izvršila i time u vezi da li 
su fratri govorili sedmično jednu misu, ne znamo ništa. 

Kurelja dade iz matične blagajne 10 forinti. Sliku na oltaru na¬ 
slikao je franjevac o. Bernardo Marković. Zvono su kupili Banjani. 
a donio ga je iz Mletaka Kristo Milić iz Slanoga. 8 ) Vrata je dao 
napraviti g. Lujo Milić, a plemić Saraka Riko darovao je kan- 
đelicu od srebra. Sv. misa se čitala na dan BI. G. Nuncijate kad 
narod dolazi u većem broju i iz okolice. 

Godine 1927 povede župnik don Ivo Čučuković akciju da se 
sagradi crkva. Iste godine pročita po zadnji put sv. misu u maloj 
kapelici. Otad počinje nastavak gradnje započete crkve pred tristo 
godina. Organizirao se odbor u koji su ušli iz svakog zaselka uvale 
po jedan čovjek. Iz Slađenovića Ivo Milić (Rade), iz Grgurića 
Milio Ševelj, iz Slanoga Mato Knežić, a iz Banje Marko Kraljić. 
Ovi su uz veliko nastojanje svoga vođe vrlog don Iva vodili punih 
pet godina svu brigu oko, zaista, teškog posla, dok im konačno 
uspjeh nije okrunio djelo. Na Blagovijest 25 marta 1933 bio je 
blagoslov crkve. Ona je sada zavjetna crkva župe Slano. 

Crkva sv. Roka. Ova se mala crkvica nalazi u zaselku Grgu- 
rići. Sagrađena je kao zavjetna crkva Grgurićana poslije velike 
kuge godine 1650. 0 sagrađen ju i posveti govori natpis na kamenoj 
ploči (vel. 96X48) utisnutoj u zidu poviše ulaznih vrata (»na 
balaturi«) : »Za spomen od milosti koju dopustiše moji stari općeno 
svijem svojim kmetovima Grgurića — ja Gjonko sin Mata Gradića, 
gospodar po volji Božjoj ove zemlje i ovoga sela, htjeh staviti ovo 
pismo ovdi u ovu crkvu svetomu Roku i svetomu Vraču namje- 
njenu. Neka se po njemu bude znati kako rečeni kmeti s voljom 
rečenih gospodara svojih u vrijeme velike kuge koja se ovdi među 
njima bijaše rasplodila na slavu Gospodina Boga ovu crkvu sa¬ 
zidaše.« 9 ) 


8 ) Ovo je zvono za vrijeme svjetskog rata bilo rekvirirano i tada staviše na 
kapelicu drugo staro zvono u promjeru 30 cm. Otisnut je na njemu križ i neki kip 
(valjda sv, Josipa). 

9 ) Originalan natpis: 

SA SPOMENV OD MILOSTI KOJV DOPVSTISCE 
MOJI STARI OPCHIENO SVIEM SVOIJEM KMETOM 
GARGVRICHIEM JA GJONKO SIN MATKA GRADICH 
GOSPODAR POVOLJI BOXJOJ OD OVE SEMGLIE 
I OD OVOGA SELLA KTIEH STAVIT OVO PISMO OV¬ 
DI VOVV ZARQW SVETOMV ROKV I SVETO- 
MV VRACIV NAMIEGNIENV NEKASE POGNIEMV 
BVDE SNAT KAKO REČENI KMETI SVOGLIOM 
RECNIEH GOSPODARA SVOIJEH VBRIEME VELIKE 
KVGHE KOJASE OVDI MEGHIV GNIMI BIESCE 
RASPLODILLA NASLAW GOSPODINA BOGA 
OVV ZARQVV SASIDASCE 

U crkvi su tri oltara. Glavni je posvećen osim sv. Roku još i 
sv. Kati te sv. Kuzmi i Damjanu. Slike ovih svetaca su izrađene 
na drvenoj podlozi u bojama; postoji kip sv. Roka. Desno je oltar 
sv. Nikole. Izrađen je na platnu i dar je kap. Luke Brsečine g. 1710. 
Lijevo je oltar »Gospe od Krunice«, izrađen također na platnu 
god. 1798 u Napulju. 

Kapela sv. Petra. U zaselku Banji osim crkve BI. Gospe Nun- 
cijate postoje još i dvije kapele sv. Petra (Sv. Petar Novi — Sv. 
Petar Stari). Ne zna se točno kad su sagrađene. Sv. Petar Novi 
obnovljen je g. 1885 za službu Božju te mu odatle ime »Novi«. 
Za francuske okupacije 1806 ova je kapelica, naime, bila pretvo¬ 
rena u stražarnicu. Nakon odlaska Francuza neki je Antun Kavali 
upotrebljavao kao spremište ribarskog alata. To nije bilo po ćudi 
ni Banjanima ni plemiću Luju Bizzaru na čijoj je zemlji kapela 
bila sazidana. Stoga on i potakne Banjane da je povrate službi 
Božjoj. Banjani kupe zvono, a on dade naslikati sliku za oltar i 
napraviti vrata. Zvono je od ljevaonice De Poli u Vittorio Veneta, 
promjer mu je 32 cm, a nosi sliku BI. Djevice Marije. 

Kapela Gospe od Karmena na groblju sagrađena je nasto¬ 
janjem župnika don Izmaelia g. 1884. Gradilo je bratstvo slanske 
župe. Kvadar i zvono darovale su kćeri savjetnika Parizini koji je 
u Slanomu službovao kao pretur. 

Kapelica sv. Ursule nalazi se na brežuljku iznad Koceljevića. 
Sada je potpuno zapuštena. 

Na Vrelu u Grgurićima je od davni mala kapelica u čast sv. 
Roku »koji je ondje kugu zadavio«. 

ŠKOLA 


Pučka je prosvjeta u Slanomu, kako smo već naveli na jed¬ 
nom mjestu, dugo vremena bila jedino na brizi mjesnim franjev¬ 
cima. Njihovo se djelovanje na ovom polju protezalo ne samo na 
Slano nego i na čitavo Primorje, a trajalo je sve do osnutka državne 
osnovne škole. 

Državna osnovna škola u Slanomu osnovana je na 5 aprila 
1836. Kao prvi njezin učitelj, za kojega znamo, spominje se Suhor. 
Za ovim se redaju: fra Gabro, franjevac, don Ante Izmaeli, Antoni 
Antun, Giorgi Niko, Car Frano, Aleksandri Frano, Fortunić Vlaho 
(1884—1886), Stjepković Valentin (par mjeseci), Svilokos Vicko 
(1886—87), Gjenero Ivo (1887—90), Bizzaro Jele (1890—91), 
Lanere Ognjeslava (1891—92), Crnica Marija (1892—93), Gje¬ 
nero Ivo (1893—1909), Laznibat Petar (1909 do danas). 

Školska se obuka u početku vršila na talijanskom jeziku. Za 
učiteljovanja Antoni Antuna počela je nastava na srpskohrvatskom, 
ali se talijanski učilo također sve do g. 1909. 

Od otvora do 1890 g. bila je škola samo muška; odonda je 
mješovita. 

Školske prostorije bile su od osnutka škole pa sve do 14 aprila 
1921 u franjevačkom samostanu. Radi propadanja prostorije na¬ 
stava je bila spomenutoga dana obustavljena brzojavnom odredbom 
kotarskog vijeća. Ponovo je škola bila otvorena 12 maja u kući 
nasljednika pok. Marka Milića. Ovdje je bila smještena do 1 ja¬ 
nuara 1932. Sada se nalazi u kući Antuna Milića; ovdje učitelj 
ima stan u naravi. 

Škola ne posjeduje nikakav arhiv da bismo znali nešto o 
prvim učiteljima. 

Podatke o školi najljubeznije nam je pružio g. Laznibat, sadašnji učitelj u Sla¬ 
nomu, na čemu se i ovdje lijepo zahvaljujemo. 

STANOVNIŠTVO 


O naseljima i porijeklu stanovništva dubrovačke okolice pisao je 
pred nekoliko godina g. prof. dr. Ilija Sinđik, nakon duljeg naučnog 
istraživanja. Mi ćemo se ovdje poslužiti što se tiče naše uvale iz njegove 
studije koja je štampana u Srpskom etnografskom zborniku, knjiga 23 
pod naslovom »Dubrovnik i okolica«. 


Tip stare kuće u Slanom 



SLANO 

Godine 1498 bilo je u Slanomu 93 porodice. Spominju se: 
Antunovic, Bjelosaljić, Božinović, Božosaljic, Brajanović, Brajko- 
vić, Dosiović, Đivanović, Đurašević, Đurković, Ivanovic, Jakobović, 

Kuvelić, Lučić, Milašević, Miličević, Miloradović, Milošević, Milu- 
tinović, Mirosaljić, Pavlović, Pekušić, Petković, Petrović, Pribetić, 
Pribulinović, Radanovič, Radivoević, Radišić, Radmilović, Radova- 
nović, Radoevič, Radonjić, Radosaljić, Radohnić, Ratković, Stani- 
čić, Stjepanovič, Svrdlović (Svizdlovich), Utješenović, Vlahušić, 
Vukašinović, Vukosaljić, Vukšić, Živković. 

Godine 1514: Antunović, Božidorević, Božiković, Brajković, 
Damjanović, Dragičević, Đurašević, Đurđević, Ivano vic, Jakobušić, 
Lučić, Marković, Matković, Miličević, Miloradović, Milošević, Milu- 
tinović, Mirosaljić, Nikolić, Pribetić, Radanović, Radonjić, Ra¬ 
dosaljić, Radulinović, Račić (Radtzich), Stipanić, Tonković, Vlat- 
ković, Vlahušić, Vukašinović, Vukosaljić. 

Godine 1545 u Slanomu je bilo 55 porodica. 

Godine 1606 u Slanomu je bilo 69 porodica. Kuća za stano¬ 
vanje bilo je 80. 

Godine 1642 bilo je 36 kuća za stanovanje; porodica 60. 

Godine 1672—73 spominju se u Slanomu: Barbierić, Girciel, 
Klišević, Ogrišić, Pavišić, Semin, Subović, Tadović, Vojvoda, 
Vuković. 

U drugoj polovici XVIII vijeka: Benko, Bernardović (Brsec), 
Bianki, Cucuk, Galantović, Galić, Glunčić, Golušić, Klisura, Kne- 
žić, Mariaši, Meševica, Milković, Pasković, Radmili, Stjepčević, 
Šjabađin, Vuković. 

Danas u Slanomu imamo ove porodice: Bagar, Beato, Beatović, 
Bjanki, Belemečić, Bujak, Čokljat, Etro, Glumac, Glunčić, Golušić, 
Hrtica, Jelić, Jemin, Kitarević, Knežić, Kriste, Lorko, Lujo, Lju- 
bišić, Milić, Milković, Milošević, Smrdelj, Stražičić, Stjepčević, 
Ševelj, Vlahović. 


GRGURICI 

Godine 1498 imalo je ovo seoce 72 porodice. Spominju se: 
Antunović, Bošković, Božidarević, Božišković, Đurđević, Ivanović, 
Milatović, Miletić, Milovanović, Milovčić, Radoević, Radonjić, Ra¬ 
dosaljić, Vrajanović, Vukašinović, Vukičević, Vukihnić, Vukosaljić. 

Godine 1583 u Grgurićima je bilo 129 porodica. Spominju se: 
Andrić, Antunović, Bjelanović, Bošković, Butković, Duić, Ivanović,* 
lveljić, Koceljević, Lalić, Lučić, Marinović, Maričević, Marković, 
Matković, Milovčić, Mljećanin, Pavlović, Peričević, Petrović, Raj- 

čević, Resić, Saracin, Smoljan, Stjepanović, Suliman, Šiša, Toma- 
šević, Vlahotić, Vlatko vic, Vodopia. 

Godine 1606 je bilo 128 porodica. Spominju se: Barbier, 
Jerković, Matulović, Šain, Šeremet, Vodopia. 

Godine 1642 bilo je 119 porodica i 41 kuća za stanovanje. 

Godine 1672—73 bilo je 34 porodice sa 140 stanovnika. Spo¬ 
minju se: Bilanić, Božović, Dragičević, Kondenar, Koceljević, Kut- 
nak, Lovrečević, Milić, Mrnarević, Petričević, Sabadinović, Še- 
stanović. 

U drugoj polovici XVIII vijeka: Andriaši, Devetak, Dobrosla- 
vic, Golušić, Hrtica, Kondenaro, Lobrović, Milić, Mitrović, Mrnara, 
Munić, Perković, Perušina, Sibiljan, Smrdelj, Tasović, Zanević. 

Danas imamo u Grgurićima ove porodice: Čokljat, Dobrosla- 
vić, Hrtica, Jerković, Kondenar, Kovačević, Lobrović, Matić, Milić, 
Mitrović, Mrnara, Ševelj, Šišević, Tomović. 

BANJA 

Godine 1498 u Banji je bilo 40 porodica. Spominju se: Do- 
brašinović, Đurđević, Ivanović, Marković, Milatović, Miljković, 
Milobratović, Radinović, Radivoević, Radonjić, Radosaljić, Rat- 
ković, Vlatković, Vukašinović, Vukičević. 

Godine 1514: Ivanović, Milatović, Nikolić, Radičević, Radi¬ 
nović, Radonjić, Radosaljić, Ratković, Radovanović. 

Godine 1545 bilo je 55 porodica. Spominju se: Grgurević, 
Ivanišević, Ivanović, Jerković, Krilić, Marković, Mihočević, Niko¬ 
lić, Pavlović, Petrović, Radoević, Radonjić, Radosaljić, Vukičević. 

Godine 1546 u Banji žive 20 porodica. Od gornjih spomenutih 
iseliše se kroz jednu godinu: Grgurević (sasvim), Krilić (sasvim), 
Ivanišević (sasvim), Ivanović (1, ostala 3), Pavlović (1, ostao 1), 
Petrović (2, ostala 2), Radonjić (2, ostao 1). 

Godine 1583 bilo je 30 kuća za stanovanje i 41 porodica. 
Spominju se: Doljestović, Gazivoda, Ivanović-Radonjić, Paštrović, 
Radonjić. 

Godine 1672—73 bilo je 11 porodica sa 52 stanovnika. Spo¬ 
minju se: Kovović, Lobrović, Maričević, Papa, Rusković, Sibiljan. 

Krajem XVIII vijeka spominju se u Banji: Bujak, Kovović, 
Kraljić, Lobrović, Lupi, Milković, Sibiljan, Sjekavica, Tasović. 

Danas imamo u Banji ove porodice: Bujak, Knežević, Kraljić, 
Sibiljan, Sjekavica, Šupilo, Tepšić. 





